## Zakon o posebnim uvjetima za obavljanje poslova međunarodnog otpremništva u svezi sa carinjenjem robe

### NN 106/1993 (25.11.1993.), Zakon o posebnim uvjetima za obavljanje poslova međunarodnog otpremništva u svezi sa carinjenjem robe

# ZASTUPNIČKI DOM SABORA REPUBLIKE HRVATSKE

Na temelju članka 89. Ustava Republike Hrvatske, donosim

## ODLUKU

### o proglašenju Zakona o posebnim uvjetima za obavljanje poslova međunarodnog otpremništva u svezi sa carinjenjem robe

Proglašavam Zakon o posebnim uvjetima za obavljanje poslova međunarodnog
otpremništva u svezi sa

carinjenjem robe, koji je donio Zastupnički dom Sabora Republike Hrvatske
na sjednici dne l0. studenoga 1993. godine

Broj : PA4-120/1 -93.

Zagreb, 18. studenoga 1993.

Predsjednik Repuhlike Hrvatske

dr. Franjo Tuđman, v r

ZAKON o posebnim uvjetima za obavljanje poslova međunarodnog otpremništva
u svezi sa carinjenjem robe

Članak 1.

Ovim Zakonom propisuju se posebni uvjeti koje, pored uvjeta propisanih
zakonom kojim se uređuje vanjskotrgovinsko poslovanje, mora ispunjavati
poduzeće za obavljanje poslova međunarodnog otpremništva koji se odnose
na zastupanje i obavljanje poslova u svezi sa carinjenjem robe.

Članak 2.

Odredbe ovoga Zakona odnose se i na radnju sa statusom pravne osobe
osnovanu za obavljanje

međunarodnog otpremništva.

Članak 3.

Posebni uvjeti koje mora ispunjavati poduzeće i radnja sa statusom pravne
osobe za obavljanje djelatnosti iz članka 1 ovoga Zakona (u daljnjem tekstu:
carinski otpremnik) jesu:

1. da ima (u vlasništvu pravo korištenja ili u zakupu) radni prostor
na području carinarnice, odnosno njene organizacijske jedinice, gdje obavlja
djelatnost. Radni prostor na graničnom prijelazu može biti u posebno izgrađenom
objektu ili spremniku, a u ostalim sjedištima u čvrstim objektima,

2. djelatnici carinskog otpremnika na poslovima iz članka 1. ovoga Zakona
moraju imati najmanje IV.

stupanj stručne spreme, položen stručni ispit i poznavati jedan strani
jezik,

3. da u banci ima tijekom cijelog razdoblja obavljanja djelatnosti deponirana
sredstva u dinarskoj

protuvrijednosti od 5.000 DEM,

4. da u posljednje dvije godine carinskom otpremniku nije više od dva
puta izrečena mjera za privredni prijestup, odnosno četiri puta izrečena
mjera za carinski prekršaj, te prekršaj zbog povreda carinskih i deviznih
propisa i propisa o vanjskotrgovinskom poslovanju.

Članak 4.

Stručni ispit za djelatnike koji obavljaju poslove u svezi sa carinjenjem
robe obuhvaća poznavanje carinskih, vanjskotrgovinskih, deviznih i poreznih
propisa, te poznavanje jednog stranog jezika.Program, uvjete i način polaganja
stručnog ispita propisuje ministar financija po pribavljenom mišljenju
ministra gospodarstva.

Članak 5.

Polaganje stručnog ispita iz odredbe članka 4. ovoga Zakona obavlja
se pred komisijom sastavljenom od predstavnika Ministarstva financija i
Ministarstva gospodarstva.

Predsjednika i članove komisije imenuje ministar financija po pribavljenom
mišljenju ministra gospodarstva.

Članak 6.

Radno vrijeme na graničnom prijelazu carinski otpremnik je dužan uskladiti
s radnim vremenom nadležne carinarnice, odnosno carinske ispostave.

Članak 7.

Cijena usluge za prijavu za uvoz i prijevoz robe ispostavljene na graničnom
prijelazu može iznositi do 25 DEM u protuvrijednosti hrvatskih dinara,
a za vrijeme noćnog rada može se uvećati za 30%. Cijena usluge uvoznog
ili izvoznog carinjenja robe za fizičke osobe ne može iznositi više od
40 DEM u protuvrijednosti hrvatskih dinara po deklaraciji.

Članak 8.

Carinski otpremnik za obavljanje poslova iz članka 1 ovoga Zakona mora
imati odobrenje - dozvolu.

Članak 9.

Dozvolu na zahtjev carinskog otpremnika izdaje Ministarstvo financija.

Dozvolom se utvrđuje da carinski otpremnik - podnositelj zahtjeva ispunjava
uvjete za obavljanje poslova carinskog otpremništva propisane ovim Zakonom.

Članak l0.

Dozvola se izdaje s rokom važenja od pet godina. Dozvola prestaje vrijediti
i prije isteka roka iz stavka 1

ovoga članka u sljedećim slučajevima:

1. odlukom carinskog otpremnika o prestanku obavljanja poslova međunarodnog
otpremništva,

2. danom utvrđivanja nastupa okolnosti iz članka 3. stavka 1. točke
4. ovoga Zakona,

3. ako se inspekcijskim nadzorom utvrdi da carinski otpremnik ne ispunjava,
odnosno da je prestao ispunjavati uvjete iz članka 3. stavak 1. točke 1.,
2. i 3. ovoga Zakona. Iz razloga navedenih u stavku 2. točki 3. ovoga članka
rješenje o prestanku važenja dozvole donosi se, ako carinski otpremnik
u rješenjem određenom roku ne otkloni utvrđene nepravilnosti i nedostatke.

Članak 11.

Popis o izdanim dozvolama vodi Ministarstvo financija.

Članak 12.

Inspekcijski nadzor nad primjenom odredaba ovoga Zakona obavljaju Ministarstvo
financija i Ministarstvo gospodarstva.

Članak 13.

Carinski otpremnici, koji su upisani u sudski registar za obavljanje
poslova međunarodnog otpremništva dužni su u roku od šest mjeseci od dana
donošenja propisa iz članka 4. stavka 2. ovoga Zakona uskladiti uvjete
poslovanja s odredbama ovoga Zakona i podnijeti zahtjev za izdavanje dozvole.

Članak 14.

Nadležni ministri dužni su propis iz članka 4. stavka 2. ovoga Zakona
donijeti u roku od 80 dana od dana stupanja na snagu ovoga Zakona.

Članak l5.

Odredba članka 4. stavka 1. ovoga Zakona glede stručnog ispita djelatnika
koji obavljaju poslove u svezi sa carinjenjem robe, ne odnosi se na djelatnike
koji su na dan stupanja na snagu ovoga Zakona obavljali u radnom odnosu
najmanje pet godina poslove i zadatke u svezi sa carinjenjem robe ili imaju
položen stručni carinski ispit.

Članak 16.

Novčanom kaznom u dinarskoj protuvrijednosti od 500 do 1.500 DEM kaznit
će se za prekršaj carinski

otpremnik:

1. ako utvrdi ili naplati cijenu usluge protivno odredbi članka 7. ovoga
zakona,

2. ako radno vrijeme ne uskladi s radnim vremenom nadležne carinarnice,
odnosno carinske ispostave (članak 6.),

3. ako bez dozvole obavlja poslove iz članka I. ovoga Zakona.

4. ako kod carinskog otpremnika poslove u svezi sa carinjenjem obavlja
djelatnik koji ne ispunjava uvjete iz članka 3. stavka 1. točke 2. ovaga
Zakona. Za radnje iz stavka 1. ovoga članka kaznit će se za prekršaj i
odgovorna osoba carinskog otpremnika novčanom kaznom u dinarskoj protuvrijednosti
od 150 do 300 DEM.

Članak 17.

Za prekršaj iz članka 16. stavka 1. točke 1. ovoga Zakona carinskom
otpremniku izreći će se mjera zabrane obavljanja poslova međunarodnog otpremništva
u svezi sa carinjenjem robe od jedne do pet godina. O izrečenoj mjeri iz
stavka 1. ovoga članka izvješćuje se Ministarstvo financija - Carinska
uprava Republike Hrvatske.

Članak 18.

Danom stupanja na snagu ovoga Zakona prestaje važiti Uredba o posebnim
uvjetima za obavljanje poslova međunarodnog otpremništva u svezi carinjenja
robe ("Narodne novine", br. 79/92.) i stavlja se van snage točka
3. Uredbe o nastavljanju važenja pravnoga sadržaja i učinka određenih uredbi
Vlade Republike Hrvatske na temelju zakonske ovlasti ("Narodne novine",
br. 100/93).

Članak 19.

Ovaj Zakon stupa na snagu osmoga dana od dana objave u "Narodnim
novinama".

Klasa: 340-01/93-01/14

Zagreb, l0. studenoga 1993.

ZASTUPNIČKI DOM SABORA REPUBLIKE HRVATSKE

Predsjednik Zastupničkog doma Sabora

**Stjepan Mesić, v. r.**

Odluka, NN 106/1993-2030
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)